Тянко Йорданов
Тянко Колев Йорданов е български учен – географ, както и водещ на телевизионното предаване „Атлас“.

Той е дългогодишен преподавател по география в 3 български висши училища – ВУССН „Димитър А. Ценов“, СУ „Климент Охридски“ и Висшия икономически институт „Карл Маркс“, където е избран за професор по икономическа география (1956).

Биография 
Роден е в село Княз Борисово, Харманлийско, на 16 август 1914 г. Завършва гимназия в Хасково през 1933 г. и специалност „География“ в Софийския университет „Св. Климент Охридски“ през 1937 г.

Работи като преподавател в старозагорската Търговска гимназия от 1938, във Висшето училище за стопански и социални науки „Димитър А. Ценов“ (дн. Стопанска академия „Димитър А. Ценов“) в Свищов от 1947 г., в Софийския университет „Климент Охридски“ от 1948 г. и във Висшия икономически институт „Карл Маркс“ (дн. Университет за национално и световно стопанство) в София от 1956 г.

Заедно с Екатерина Илиева той е съосновател на телевизионната рубрика „Атлас“, която започва предаванията си на 6 октомври 1968, както и неин водещ в периода от 1968 до 1985 г.

Библиография 
Тянко Йорданов е автор на:
 „Към въпроса на икономическото райониране на България“ (1954)
 „Изкуственото напояване в България“ (1956)
 „Тракийска низина“ (1956, в съавторство)
 „География на България. Т. 2. Икономическа география“ (1961, в съавторство)

Изработва карти от „Атлас на Народна република България“ през 1973 г.

Източници

Външни препратки 
 100 години от рождението на проф. Тянко Йорданов – Dir.bg
Професор Тянко Йорданов живот и творчество Professor Tyanko Yordanov Life and Creativity

Възпитаници на Софийския университет
Преподаватели в УНСС
Български географи
Български телевизионни водещи